  Наталья Тетерина Дэбес политехникум дорын удмурт гожъясьлы Степан Широбоковлы сӥзем азбар кылдыны быгатоз. Интывылэз умоятонъя ӵектос Россиысь дышетонъя но тодосъя министерстволэн грантъёсъя «Дышетонэз азинтон удысын выльдӥськонъёслы юрттэт сётӥсь ужрадъёслы субсидиос висъян» конкурсэзлэн кыкетӥ люкетаз потӥз. Со сярысь ивортодэтъя «Удмуртия» агентстволы дышетсконнилэн кивалтӥсез Ирина Неганова вераз. «Широбоковлэн азбарез» ӵектослэн авторез Дэбес политехникумысь суредаськонъя дышетӥсь, дышетсконнилэн Историяя музейысьтыз ӧнерчи Елена Белослудцева. Солэн кылъёсызъя, политехникумлэн укноосысьтыз адӟиське кык кызьпуэн азбар — азьвыл отын Степан Широбоковлэн усадьбаез вал. Жаляса верано, туннэ нуналлы со туж ик утялтэмын ӧвӧл, шуэ Елена Белослудцева. Соин ик, азьланяз та инты ужрадъёс но дыр ортчытон инты мед луоз шуыса, дышетӥсь сое чебертыны малпаз. Нырысетӥ малпан вал азбаръя лэсьтыны ландшафт проект, кудаз пырысал политехникумысь азбаре потон, кыӵе ке ужрадъёс ортчытъян сцена, брусчатка, Степан Павловичлы (Широбоковлы — ред.) синпелет, вож писпуос, баннеръёс, усьтэм лыдӟиськонни, шутэтскон инты Елена Белослудцева, «Широбоковлэн азбарез» ӵектослэн авторезДышетӥсь верамъя, студентъёслы сяна, азбарлэн ӧсъёсыз туристъёслы но усьтэмын луозы. Дэбес ёросэ вуэм куноос татчы, «Чупчипал» парке но «Сибыр тракт» лулчеберетъя но туризмъя центре кадь ик, пыраны быгатозы. Тулыс но сӥзьыл умой куазен азбарын дышетсконэз радъяны луоз, толалтэ — йӧлэсь но лымылэсь кабъёс кылдытонъя вожвылъяськонъёс ортчытъяны. Нялтас вераса, тупатон ужъёсты политехникумын дышетскисьёс ик лэсьтыны быгато, азбарез умоятонэ соос волонтеръёс интыын пыриськыны дасесь. Озьы ке но, брусчаткалы, лэсьтӥськон материалъёслы, синпелетлы но мукетызлы коньдон кулэ, соин ик проектэз кылдытӥсь грантъёсъя вожвылъяськонын вормонлы оске. Ми туннэ ик кутскыны быгатысалмы. Мон ачим но коня ке ландшафтэн вырисько, соин ик мар ке мерттыны секыт ӧвӧл. Но, кылсярысь, брусчатка вӧлдыны, сцена лэсьтыны коньдон кулэ. Пырон-потонэз лэсьтон понна укноез сэрттоно. Укноез сэрттыса, ӧс пуктэммы потэ. Соин ик оскиськом вормонлы Елена Белослудцева, «Широбоковлэн азбарез» ӵектослэн авторезКызьы вераз Дэбес политехникумлэн кивалтӥсез Ирина Неганова, Дышетонъя но тодосъя министерстволэн вожвылъяськонэзлы йылпумъянъёс пӧсьтолэзь шорын тодмо луозы. Соку ик валамон луоз, кылдоз-а дышетсконни дорын Широбоковлэн азбарез. Тегъёс: Лулчеберет Дышетон Дэбес Удмуртия удмуртъёс Мерлык удмурткыл гожъясьёс Дышетонъянотодосъяминистерство  